Rachael Lorna Johnstone , prófessor við lagadeild , ferðast til Grænlands Rachael Lorna Johnstone fór nú í október ásamt syni sínum til Ittoqqortoormiit á Grænlandi til að ræða við heimamenn um hvernig þau sjá fyrir sér framtíð staðarins . Í ferð sinni tók hún viðtöl og heimsótti ýmsa staði sem eru mikilvægir í samfélaginu svo sem skóla , söfn og heimili fjölskyldna . Ferðin fékk styrk frá rannsóknarsjóði HA . Í grennd við bæinn eru kolanámur og kolvetnisrannsóknir stundaðar . Heimamenn sjá bæði tækifæri og hættur vegna þessara verkefna . Þeir eru hins vegar ósáttir við skort á upplýsingum varðandi starfsemina og hvað þau sem koma að henni láta sjaldan sjá sig í bænum . Á fundi sem fyrirtækin héldu fyrir heimamenn lýstu hinir síðarnefndu yfir áhuga á atvinnutækifærum og þeirri þjálfun sem boðið er upp á til að komast í vinnu hjá fyrirtækjunum . Umhverfisáhrif og verndun dýralífs voru einnig mikið rædd atriði . Þá var nefnd á fundinum sú von að fyrirtækin gætu unnið með bænum að bætingu úrgangsstjórnunar vegna þeirra aukningar á úrgangi sem fylgir vaxandi fjölda starfsmanna fyrirtækjanna . Ferðaþjónusta , veiði og opinberi geirinn eru enn mikilvægustu þættir atvinnulífsins í bænum . Kolanámurnar geta hins vegar haft í för með sér endurbætur eða skerðingu á ferðatengslum bæjarins . Ferðaþjónustan á svæðinu einkennist af utanaðkomandi aðilum , skemmtiferðaskipum og ævintýraferðamennsku . Hins vegar er á áætlun að þróa staðbundnari vörur og það er t.d. aukin eftirspurn eftir heimagistingu hjá fjölskyldum sem búa á staðnum . Einnig er leitast við að bæta þjálfun og menntun varðandi öryggi til að mæta þessum væntingum gesta . Heimamenn sjá jafnframt tækifæri á samvinnu jarðefnavinnslufyrirtækjanna og efla þá um leið ferðaþjónustuna , t.d. með því að bæta flutningatengsl . Heimamenn vona líka að verkefnið geti komið á fjárfestingum í tengslum við flugvöllinn í grenndinni , Nerlerit Inaat . Hins vegar er óttast að í staðinn stækki Mestersvig flugvöllur og að um leið aukist þjónusta við hann , en hann er 180 km norðar . Líklegt er að það þýddi að þjónusta við Nerlerit Inaat minnkaði . Veiðar á moskusuxum , ísbjörnum , náhvelum og selum eru grundvallaratriði til að bærinn lifi af . Vandamálið er hins vegar kvótakerfið sem er hannað út frá evrópskum meginreglum og gildum sem henta ekki svæðinu . Á Grænlandi eru einnig í gildi lög sem banna útflutning matvæla til Grænlendinga í Danmörku og skera því á menningu þeirra . Fólk veiðir hefðbundna fæðu sem er þeim nauðsynleg í menningarlegu tilliti , ásamt því að vera næringarrík . Hlýnun jarðar er að minnka möguleika á veiði og hefur það áhrif á næringu og menningu heimamanna . Heimamenn eru því á ákveðnum tímamótum í tengslum við ný fyrirtæki á svæðinu og hlýnun jarðar . Lifnaðarhættir og menning þeirra gæti því tekið töluverðum breytingum næstu ár .